FORELØBIGT FORSLAG TIL TILLÆGS- OG ÆNDRINGSBUDGET NR. 4 TIL BUDGETTET FOR 2002 - OVERSIGT OVER INDTÆGTER OG UDGIFTER EFTER SEKTION - Sektion III - Kommissionen

(forelagt af Kommissionen)

Under henvisning til:

- artikel 78 i traktaten om oprettelse af Det Europæiske Kul- og Stålfællesskab,

- artikel 272 i traktaten om oprettelse af Det Europæiske Fællesskab,

- artikel 177 i traktaten om oprettelse af Det Europæiske Atomenergifællesskab,

- artikel 15 i finansforordningen af 21. december 1977 vedrørende De Europæiske Fællesskabers almindelige budget [1], senest ændret ved forordning nr. 762/2001 af 9. april 2001 [2],

[1] EFT L 356 af 31.12.1977, s. 1.

[2] EFT L 111 af 20.4.2001, s. 1.

forelægger Europa-Kommissionen hermed budgetmyndigheden det foreløbige forslag til tillægs- og ændringsbudget nr. 4 til budgettet for 2002 på grundlag af nedenstående begrundelse.

***

INDHOLDSFORTEGNELSE

BEGRUNDELSE

1 Støtte til det andet genopretningsprogram for Afghanistan

1.1 Den politiske udvikling

1.2 Den nuværende situation for programmet

1.2.1 Fremskridt frem til medio 2002

1.2.2 Genopretnings- og genopbygningsstøttens forskellige elementer (første tranche)

1.2.3 Humanitær bistand

1.2.4 Støtte fra andre donorer

1.3 EU's kontor i Kabul og koordination af bistand

1.4 Projekter i Asien, som der er ved at blive indgået forpligtelser for

1.5 Foreslået program under TÆB

1.5.1 Menneskelig og social kapital (19 mio. EUR)

1.5.2 God regeringsførelse og institutionelle reformer (37 mio. EUR)

1.5.3 Fysisk genopbygning (11 mio. EUR).

1.5.4 Betalingsbevillinger

2 Gennemførelse og udvikling af det indre marked

OVERSIGT- virkningerne af TÆB på de finansielle overslag

INDTÆGTS- OG UDGIFTSOVERSIGT FOR HVER ENKELT SEKTION

Sektion III - KOMMISSIONEN

BEGRUNDELSE

Dette foreløbige forslag til tillægs- og ændringsbudget (FFTÆB) nr. 4/2002 indeholder følgende elementer i sektion III - Kommissionen:

- Udnyttelse af den resterende margen under loftet for udgiftsområde 4 i de finansielle overslag til fordel for bistand til Afghanistan.

- Ændring af anmærkningerne til en budgetpost vedrørende det indre marked med henblik på at finansiere foranstaltninger på toldområdet.

Efter begivenhederne den 11. september og den efterfølgende udvikling har Den Europæiske Union forpligtet sig til at deltage aktivt i den økonomiske indsats til fordel for Afghanistan og det omkringliggende område. EU har spillet en vigtig rolle, bl.a. som vært for Bonn-konferencen, hvor der blev lagt planer for Afghanistans fremtid, og har givet udtryk for sin klare støtte til den langsigtede genopbygningsindsats.

Budgetmyndigheden besluttede allerede på forligsmødet i Rådet (budget) den 21. november 2001 at "opretholde en margen på mindst 70 mio. EUR under udgiftsområde 4 til dækning af eventuelle yderligere behov inden for dette område i 2002" og at afvente "mere nøjagtige overslag over disse behov fra Kommissionen".

Budgetmyndigheden har gjort anvendelsen af denne margen betinget af, at den opfylder specifikke behov, hvis overholdelse skal bekræftes af Kommissionen. Kommissionen skal specielt bevise, at de bevillinger, der allerede er opført under budgetposterne for Asien og for humanitær bistand, anvendes korrekt, og den skal evaluere den støtte, der ydes af andre donorer i forhold til de forpligtelser, de indgik i Tokyo (januar 2002). Desuden skal Kommissionen sikre, at de nye bevillinger kan anvendes på en effektiv måde for at hjælpe det afghanske folk.

Kommissionen mener, at ovennævnte betingelser er opfyldt, og fremsætter derfor dette forslag til tillægs- og ændringsbudget. Alle elementerne og begrundelserne er medtaget i dette forslag. Foruden dette FFTÆB har Kommissionen i overensstemmelse med konklusionerne af forligsmødet den 21. november 2001 fremlagt et særskilt forslag om at overføre 35 mio. EUR fra nødhjælpsreserven til bevillingerne til humanitær bistand, ligeledes med henblik på Afghanistan. Budgetmyndigheden godkendte anmodningen den 22. juli for 25 mio. EUR, hvilket bringer den samlede EU-bistand for 2002 (inkl. FFTÆB) op på 250 mio. EUR.

1 Støtte til det andet genopretningsprogram for Afghanistan

1.1 Den politiske udvikling

Med afslutningen af Loya Jirga i slutningen af juni begyndte anden fase af de politiske reformer. "Overgangsmyndigheden i Afghanistan" (AIA), der blev oprettet for en periode på 6 måneder efter Bonn/Petersberg-aftalen, er nu blevet afløst af "Afghan Islamic Transitional Authority". Den nye regering har et bredere grundlag (og har også kvindelige medlemmer). Præsident Hamid Karzais overvældende valgsejr styrker hans stilling. Regeringens resultater og overlevelse vil internt afhænge af en skrøbelig koalition, der støtter Hamid Karzai. Internationalt vil fortsat bistand stadig være afgørende for overgangen til en levedygtig, stabil og demokratisk stat. Overholdelsen af Bonn-processen bør fungere som målestok, og på mellemlang sigt er det målet at sikre, at det parlamentsvalg, der efter planen skal afholdes midt i 2004, forløber godt. EU er fortsat til stede gennem sin særlige repræsentant. I forbindelse med udnævnelsen af Francesc Vendrell til EU's særlige udsending som afløser for Klaus-Peter Klaiber - hvilket falder sammen med starten på anden fase af den politiske stabiliseringsproces - er det vigtigt at benytte lejligheden til at konsolidere EU's politiske tilstedeværelse i Afghanistan, styrke fremskridtene hen imod overholdelse af menneskerettighederne og fremme den generelle udvikling.

1.2 Den nuværende situation for programmet

Nedenstående tabel viser de midler for 2002, der er stillet til rådighed eller programmeret:

Genopretning og genopbygning // Budget mio. EUR

Hurtig reaktionsordning // 5,9

Programmet for bistand til hjemstedsfordrevne (B7-302) // 24

Programmet for fødevaresikkerhed (B7-20) // 30

Første genopretningsprogram (B7-300) // 57,5

Tilskud til migrations- / reintegrationsprogrammet (RIA) // 3

Genopretning og genopbygning i alt // 120,4

ECHO // 35

Samlet EF-bistand i 2002 frem til juni // 155,4

Andet genopretningsprogram (B7-300) = FFTÆB 4/2002 // 70

Samlet EF-bistand, hvis TÆB godkendes // 225,4 [3]

[3] Budgetmyndigheden har godkendt yderligere 25 mio. EUR, der skal overføres fra nødhjælpsreserven til kontoen for humanitær bistand. Herved bringes den samlede EU-bistand for 2002 op på 250 mio. EUR.

1.2.1 Fremskridt frem til medio 2002

(1) Kontrakter til et beløb af 73,24 mio. EUR er indgået og under gennemførelse, inkl. en kontrakt på 22 mio. EUR om bistand til hjemstedsfordrevne.

(2) Kontrakter til et beløb af 47,19 mio. EUR er under forberedelse, hvoraf de fleste vil blive indgået inden udgangen af juli.

(3) Under den hurtige reaktionsordning er der indgået forpligtelser til et beløb af 5,9 mio. EUR.

1.2.2 Genopretnings- og genopbygningsstøttens forskellige elementer (første tranche)

1.2.2.1 Udvikling af landdistrikter og fødevaresikkerhed

85 % af befolkningen bor i landdistrikterne, og de fleste flygtninge og internt fordrevne kommer fra landdistrikterne. Støtte til levestandarden i landdistrikterne og bestræbelserne på at finde alternativer til valmueproduktionen har medført, at en stor del af midlerne (66 mio. EUR) er blevet afsat til landdistrikterne. Midlerne fra de forskellige programmer og instrumenter fordeler sig som følger:

- Programmet til støtte for hjemstedsfordrevne fokuserer på forebyggelse af nye fortrængninger af befolkningerne og på at hjælpe de hjemstedsfordrevne og de hjemvendende med at blive reintegreret i deres hjemstavn eller slå sig ned i nye områder. Aktiviteterne fokuserer hovedsagelig på at genoprette landbrugsproduktionen, forbedre basistjenesterne, såsom primære sundhedstjenester, og støtte hjemvenden fra de afghanske flygtningelejre i Iran og Pakistan. Programmet vil blive gennemført via et konsortium af NGO'er, og der forventes at blive indgået en kontrakt på 22 mio. EUR om den økonomiske og sociale infrastruktur i landdistrikterne inden udgangen af juni.

- Under fødevaresikkerhedsprogrammet stilles der 8 mio. EUR til rådighed, som skal bruges til frø, redskaber og gødning, der leveres gennem NGO/Euronaid- systemet. Der er ved at blive indgået en kontrakt med FAO om et frøformeringsprogram, der skal gennemføres i samarbejde med regeringen.

- Ved hjælp af midler fra både fødevaresikkerhedsprogrammet og det første genopretningsprogram er der blevet afsat en tranche på 28 mio. EUR til udviklingsprojekter i lokalsamfundene i landdistrikterne. Formålet er at genskabe grundlaget af aktiver i disse landsbysamfund og skabe alternative indtægtsmuligheder. Interventionerne vil komme til at fokusere på genopretning af produktionsinfrastrukturen, og tilførsel af kapital til den lokale økonomi gennem jobskabelse vil sætte gang i hele lokalsamfund og udgøre et alternativ til at genoptage valmuedyrkningen.

1.2.2.2 Støtte til den offentlige administration

Der er afsat 20 mio. EUR fra det første genopretningsprogram til støtte for den midlertidige administration. Pengene vil blive brugt til at finansiere: (a) driftsudgifter, såsom lønninger, mens der oprettes et system til opkrævning af statens indtægter og et budget, og (b) leverancer og anlægsarbejder med henblik på genetablering og genopbygning af regerings- og kommunekontorer i hele landet samt c) støtte til en hurtig gennemførelse af en Loya Jirga (3,7 mio. EUR) .

Kommissionen har også afsat 5,9 mio. EUR i 2002 gennem den hurtige reaktionsordning. Reaktionsordningens midler for 2002 bruges til udvikling af den institutionelle kapacitetsopbygning på nationalt plan og på provinsniveau.

Gennem reaktionsordningen ydes der også støtte til udvikling af de afghanske medier, herunder oprettelsen af en lokal avis og distributionsnet samt uddannelse af og adgang for lokale journalister (525 000 EUR).

1.2.2.3 Minerydning

Der stilles 10 mio. EUR til rådighed fra det første genopretningsprogram til videreførelse af minerydningsarbejdet i verdens mest mineplagede land.

1.2.2.4 Byinfrastrukturer

7 mio. EUR fra det første genopretningsprogram vil blive brugt til at gøre noget ved de alvorlige problemer i byerne med vandforsyning, affaldsforvaltning og andre kommunale aktiviteter. Interventionerne forventes især at være til gavn for kvinder gennem arbejdsbesparelse og tilvejebringelse af faciliteter for kvinder. Der fokuseres på at sætte gang i udviklingsaktiviteter og sikre, at de lokale kommunale strukturer styrkes, da de vil være nøglen til en bæredygtig levering af tjenester i byerne på lang sigt. Det, der i første omgang prioriteres højest, er reparation af basisinfrastrukturerne, såsom kloakker og stenkister, for at forebygge sundhedsrisici.

Under den hurtige reaktionsordning finansierer EF projekter for genbygning af vigtige offentlige infrastrukturer for at dække de mest akutte behov i Kabul (500 000 EUR).

1.2.2.5 Støtte til undersøgelser og koordinering af bistand

Den nationale udviklingsplan, som AIA fremlagde i april 2002, danner grundlag for mere detaljerede sektorstrategier, der skal udvikles i den nærmeste fremtid. Der er også behov for et omfattende ledelsesinformationssystem for at muliggøre en effektiv kontrol. Der er afsat 5 mio. EUR fra det første genopretningsprogram, som skal bruges til at støtte udarbejdelsen af sektorstrategier og finansiere driften og udbygningen af AIMS (Aid Information Monitoring System). Det vil ikke blot gøre det muligt at målrette bistanden fra donorerne (herunder EF), men vil også sætte den nyoprettede afghanske bistandskoordineringsmyndighed (AACA) i stand til at udføre sit koordineringsarbejde.

1.2.2.6 Støtte til afghaneres hjemvenden fra eksil

Generaldirektoratet for Retlige og Indre Anliggender har afsat 3 mio. EUR til finansiering af aktiviteter i forbindelse med afghaneres hjemvenden fra eksil. Kommissionen modtager nu de indkaldte forslag.

1.2.3 Humanitær bistand

ECHO har ydet humanitær bistand i Afghanistan siden 1990. Der er brugt ca. 570 mio. EUR mellem 1990 og 2001, heraf 100 mio. EUR alene i 2001. Der er på nuværende tidspunkt 35 mio. EUR til rådighed for regionen i 2002, og der er øremærket et yderligere beløb på 35 mio. EUR fra nødhjælpsreserven for 2002. Bistanden går til de mest sårbare grupper, ofrene for jordskælvet i Narhin og flygtninge, hjemstedsfordrevne og hjemvendende. Midlerne kanaliseres gennem NGO-partnere, UNHCR og Røde Kors.

1.2.4 Støtte fra andre donorer

De oplysninger, der hidtil er modtaget, viser, at medlemsstaterne har ydet ca. 525 mio. EUR ud af de 600 mio. EUR, de i Tokyo gav tilsagn om at yde til genopbygning. Forskellen mellem de to tal skyldes en række forskellige faktorer, herunder forskelle i tidsrammerne og spørgsmålet om, hvorvidt den humanitære bistand medregnes. I de fleste tilfælde er forskellen mellem det lovede og det faktisk ydede beløb 10 % eller derunder.

Med hensyn til andre donorer foreligger der følgende oplysninger:

* USA har fordoblet sit bidrag i forhold til de 396 mio. USD, som man gav tilsagn om i Tokyo. Disse midler vil hovedsagelig blive brugt på sikkerhed, selv om det også forventes, at USA vil gøre en betydelig indsats inden for fødevaresikkerhed.

* Verdensbanken har allerede ydet 110 mio. USD i gavebistand (100 mio. USD over det lovede beløb). De yderligere 500 mio. USD, der er til rådighed over tre år, forventes at fordele sig med 50 % som gavebistand og 50 % som lån fra Det Internationale Agentur for Udvikling.

* Bistanden fra Den Asiatiske Udviklingsbank er hidtil blevet forsinket på grund af interne programmeringsproblemer, men der skal stilles et støttebeløb på 50 mio. USD til rådighed i 2002.

* Indien har frigjort de 100 mio. USD, som man lovede for 2002.

* Pakistan har øremærket de 100 mio. USD, man har givet tilsagn om, til genopbygning af de regionale forbindelsesveje.

1.3 EU's kontor i Kabul og koordination af bistand

EU's kontor i Kabul har nu fungeret siden marts 2002 og har trods mange praktiske og logistiske vanskeligheder i de seneste måneder hurtigt øget sin operative kapacitet.

Effektive koordinationsmekanismer og overgangsmyndighedernes tætte engagement er afgørende for, at programmet kan fungere tilfredsstillende. Det blev klart forstået af de myndigheder, der indsatte en stærk afghansk bistandskoordineringsmyndighed (AACA). EU spiller og vil fortsat spille en meget aktiv rolle i AACA's aktiviteter og vil aflægge rapport om denne myndigheds aktiviteter.

I bredere perspektiv spiller EF sammen med andre en aktiv rolle både i gennemførelsesgruppen og støttegruppen for Afghanistan samt ved disse gruppers gradvise omdannelse til en rådgivende dialoginstans.

Foruden regering/donor-koordinationen foretager EU koordination af sin bistand og gennemfører ugentlige rapporteringer herom til EU's missionschefer i Kabul, ligesom der samarbejdes tæt (med regelmæssig rapportering og strategidrøftelser) med EU's officielle repræsentants kontor, som der er opbygget et tæt og meget frugtbart forhold til.

1.4 Projekter i Asien, som der er ved at blive indgået forpligtelser for

De disponible bevillinger på B7-300 (Finansielt og fagligt samarbejde med udviklingslandene i Asien) andrager 318,4 mio. EUR. Projekter, der er tæt på igangsætning (inkl. de 70 mio. EUR til Afghanistan), tegner sig for 408 mio. EUR. Der er allerede indgået forpligtelser for 111,1 mio. EUR (35 %) (medio juni).

På konto B7-301 (politisk, økonomisk og kulturelt samarbejde med udviklingslande i Asien) er 89 mio. EUR sammenholdt med disponible bevillinger på 82,2 mio. EUR klar til forpligtelse. Der er foreløbig indgået forpligtelser for 13 %.

Over B7-302 (bistand til hjemstedsfordrevne i landene i Asien) er der indgået forpligtelser for 36 mio. EUR af 50,3 mio. som disponible bevillinger (72 %).

>TABELPOSITION>

1.5 Foreslået program under TÆB

Det haster nu med at fremskaffe yderligere midler af følgende grunde:

(1) På grund af de mange presserende behov i Afghanistan og for at styrke udviklingen i retning af fred og stabilitet i landet er yderligere donorfinansiering vigtig

(2) Bl.a. forventes den finansiering, der står til rådighed til dækning af behovene i forbindelse med de tilbagevendende offentlige budgetudgifter, at være opbrugt i oktober. Trods yderligere donorforpligtelser er der stadig et stort finansieringsunderskud.

(3) Alle kontrakter i forbindelse med første program for genrejsning/genopbygning vil være indgået ultimo juli 2002.

På baggrund af de betydelige behov og især de tilbagevendende finansieringsunderskud er det væsentligt, at gennemførelsen af det nye program begynder senest i efteråret 2002. Forberedelsen af en række forudsete komponenter er allerede i gang, og det forventes, at der vil blive indgået kontrakter for 50 mio. EUR af i alt 70 mio. inden udgangen af 2002.

I det følgende ses den vejledende foreslåede fordeling for de 70 mio. EUR. Forhøjelserne vedrører konto B7-300, finansielt og fagligt samarbejde med udviklingslande i Asien.

>TABELPOSITION>

1.5.1 Menneskelig og social kapital (19 mio. EUR)

Støtten til sundhedssektoren er dobbeltsidet. For det første styrer den mod en kapacitetsopbygning inden for ministeriet for offentlig sundhed og mod at bistå med at udvikle en bæredygtig sundhedspolitik. For det andet, og her involveres de fleste midler, tager den sigte på at sikre fortsat ydelse af den vigtigste sundhedsbetjening. Dette betyder finansiering af NGO-operationer, men via en ny mekanisme: NGO'erne skal arbejde som serviceproviders inden for sundhedsministeriets rammer og skal som standard levere en pakke af de vigtigste sundhedsydelser (EHSP) i konsoliderede geografiske områder. Den nævnte pakke omfatter hovedsagelig sundhedspleje af mor og barn og vil derfor yde et særligt bidrag til styrkelsen af kvindernes rettigheder.

I forbindelse med den sociale beskyttelse vil der blive givet støtte til de mere sårbare grupper, især: (i) børn, der lever på gaden - og via dem, enker- i Kabul. Programmet udformes i samarbejde med AIA, og NGO'er benyttes til gennemførelsen, (ii) handicappede i udvalgte by- og landområder. Begge interventioner kommer til at omfatte støtte til udvikling af en national politik og rammelovgivning. Begge foranstaltninger forventes at yde et bidrag til bevidstheden omkring ligestillingen af kønnene i Afghanistan.

Endelig vil EU finansiere støtte til civilsamfundet og medier. EU støtter for så vidt angår civilsamfundet projekter i hele landet med henblik på god regeringsførelse, kvinders og andre dårligt stillede gruppers repræsentation og overholdelse af menneskerettighederne. Fokus vil med hensyn til medierne blive sat på finansieringen af et landsdækkende distributionsnet, et mediecenter i Kabul og fast udsendelse af vigtige radioprogrammer.

1.5.2 God regeringsførelse og institutionelle reformer (37 mio. EUR)

Støtte til offentlig administration: Denne omfatter EU-støtte til budgettet (30 mio. EUR) til finansiering af det løbende budget via Verdensbankens Trust Fund til genopbygningen af Afghanistan. De dækkede udgifter omfatter løn til embedsmænd i nøglesektorer (sundhed, fødevaresikkerhed, infrastruktur og politi).

Reform af offentlig administration: Formålet hermed er at støtte genopbygningen af en offentlig administration på centralt og lokalt niveau, der kan sikre ydelsen af de vigtigste offentlige tjenester og overholdelsen af loven. EU-støtten tager sigte på udviklingen af de menneskelige ressourcer og på oprettelsen af effektive institutionelle strukturer.

1.5.3 Fysisk genopbygning (11 mio. EUR).

Støtte til økonomiske infrastrukturer: De afghanske myndigheder har accepteret EU's fokusering på el til Kabul og landevejen Kabul-Jalalabad-Turkham.

Elprojektet er nøglen til genopbygning og genskabelse af sikkerhed i de mest krigsskadede dele af Kabul (distrikt 6 og 7) ved forsyning af 60 000 husholdninger, skoler og hospitaler med el og ved installering af over 180 km gadebelysning. EU vil samarbejde med det tyske KfW om gennemførelsen af disse programmer i Kabul. Denne foranstaltning vil få stor positiv virkning på den økonomiske aktivitet i Kabul, især for meget små og små virksomheder.

Kabul-Jalalabad-Turkham landevejen kræver hastende reparationsarbejder i 2002, indtil den tekniske planlægning er afsluttet. Den komplette genanlæggelse finder sted i 2003. Projektet gennemføres ved samfinansiering med Sverige og regeringen. De positive virkninger af genbefolkningen forventes at omfatte lavere transportomkostninger og kortere rejsetider.

1.5.4 Betalingsbevillinger

Anden tranche af det økonomiske genopbygningsprogram forventes at føre til hurtig levering og betalinger: der forventes inden årets udgang at blive tildelt kontrakter og tilskud for 50 mio. EUR af forpligtelserne på 70 mio. EUR. Kommissionen anmoder imidlertid ikke om ekstra betalingsbevillinger. Dette skyldes, at betalingerne til det løbende Asien-program er lavere end forventet, især som følge af forsinkelser i forbindelse med projekter i Indien og Pakistan.

2 Gennemførelse og udvikling af det indre marked

Konto B5-3001 - gennemførelse og udvikling af det indre marked - dækker udgifterne til høringer, undersøgelser, forskellige tilskud samt udarbejdelse og fremstilling af kommunikations-, oplysnings- eller uddannelsesmateriale i forbindelse med tiltag med henblik på gennemførelse af det indre marked samt aktioner inden for beskatning.

Det foreslås at ændre anmærkningerne til denne konto, så de bliver i overensstemmelse med FBF for 2003 og omfatter følgende aktioner på toldområdet: bindende tariferingsoplysninger, evaluering af indholdet og terminologisk ajourføring af databasen med bindende tariferingsoplysninger, herunder formidling af de bindende tariferingsoplysninger til operatørerne, opdatering af den europæiske toldfortegnelse over kemiske stoffer (ECICS).

Disse foranstaltninger har til formål at begrænse bedrageriet, sikre den interne konkurrence og øge den merværdi, som Fællesskabet skaber i forbindelse med globaliseringen. De blev planlagt efter forelæggelsen for budgetmyndigheden af det foreløbige budgetforslag for 2002.

Det planlægges i 2002 at tildele en tjenesteydelseskontrakt inden for bindende tariferingsoplysninger og at igangsætte en feasibilityundersøgelse med henblik på overførsel af forvaltningen af ajourføringen af den europæiske toldfortegnelse over kemiske stoffer til Det Fælles Forskningscenter.

>TABELPOSITION>

INDTÆGTS- OG UDGIFTSOVERSIGT FOR HVER ENKELT SEKTION

Sektion III - Kommissionen

DEL B

UNDERSEKTION B5

FORBRUGERBESKYTTELSE, DET INDRE MARKED, INDUSTRI OG TRANSEUROPÆISKE NET

AFSNIT B5-3

INDRE MARKED

KAPITEL B5-30 - STRATEGISKE IVÆRKSÆTTELSESFORANSTALTNINGER

Artikel B5-300 Strategisk program for det indre marked

B5-3001 Gennemførelse og udvikling af det indre marked

>TABELPOSITION>

Anmærkningen ændres på følgende måde:

(andet afsnit)

Denne bevilling skal også anvendes til udgifter på det fiskale område og toldområdet i forbindelse med følgende foranstaltninger:

(nyt led)

- told: bindende tariferingsoplysninger, evaluering af indholdet og terminologisk ajourføring af databasen med bindende tariferingsoplysninger, herunder formidling af de bindende tariferingsoplysninger til operatørerne, opdatering af den europæiske toldfortegnelse over kemiske stoffer (ECICS).

UNDERSEKTION B7

FORANSTALTNINGER UDADTIL

AFSNIT B7-3

SAMARBEJDE MED UDVIKLINGSLANDENE I ASIEN, LATINAMERIKA, DET SYDLIGE AFRIKA OG SYDAFRIKA

KAPITEL B7-30 SAMARBEJDE MED UDVIKLINGSLANDENE I ASIEN

Artikel B7-300 Finansielt og fagligt samarbejde med udviklingslandene i Asien

>TABELPOSITION>